Minna Canth
Minna Canth (alkujaan Ulrika Wilhelmina o.s. Johnson; 19. maaliskuuta 1844 Tampere – 12. toukokuuta 1897 Kuopio) oli suomalainen kirjailija, lehtinainen, liikenainen ja yhteiskunnallinen vaikuttaja. Kirjailijana Canth kuului suomalaisen realismin uranuurtajiin. Hän kirjoitti näytelmiä, pienoisromaaneja ja novelleja. Hän oli ensimmäinen merkittävä suomenkielinen näytelmäkirjailija ja prosaisti Aleksis Kiven jälkeen sekä ensimmäinen suomenkielinen sanomalehtinainen.
Murtovarkaus (näytelmä)
Murtovarkaus on Minna Canthin näytelmä vuodelta 1878. Teosta kirjoittaessaan Canth oli jäänyt seitsemän lapsen äitinä leskeksi. Perhetragedia tapahtui pari kuukautta ennen näytelmän valmistumista. Silti Canth pystyi viimeistelemään näytelmän ja luovuttamaan sen Kansallisteatterille Helsinkiin. Teos on maalaisympäristössä tapahtuva romanttinen kansannäytelmä.